钦定古今图书集成/明伦汇编/交谊典/第063卷 > 宋册府元龟 > 《上雍州高长史书》前人
## 钦定古今图书集成/明伦汇编/交谊典/第063卷 > 宋册府元龟 > 《上雍州高长史书》前人

八月十五日，三原县尉赵国李峤，谨再拜奉书长史
明公。执事尝闻诸师曰：《易》称“君子或出或处。”盖君子
与时消息，从道污隆。故其处则闭重元，坐虚白，龙盘
凤跱，桂郁兰芬，下生川岳之气，上发星辰之象。其出
则摛景光，吐文质，风云相召，日月争明。抚八翼而登
太阶，提七星而酌元气。夫然故终始亨吉，进退利贞。
今峤当休明之期，权去就之分。沧州密迩，未征嘉遁
之爻；阊阖洞开，不列亨衢之步。顾尝希仕尺寸，徇禄
斗升，胥仆之与邻，奔走之为役，婆娑尘垢之下，踸踔
藩篱之际，区区短怀，亦云可见矣。抑贫贱实须降志，
颠沛不可违仁，是用终夜九回，一朝三省，惧斯言之
或玷，将细德之为累。至于有文无害之政，得玉丧宝
之谈，服以周旋，庶乎闻达。然以守其愚直，任此拙难。
入门无为言之侣，出谷罕求声之援。生平琴曲，唯以
下调相哀。畴昔朋游，讵有中人见识。诚不几乎幽兰
芳蕙，实有愧乎枯木朽株。自获沗微班，预闻贱事，佩

明无撤器之因；门下十年，毛遂乏处囊之地。虽愿披
心胆，欲进款诚，云汉逾邈，风流遂远。夫客果有能，不
孤弹剑之食；士实难尽，孰知执矢之工。此昔人所以
慷慨于神交，殷勤于知己者也。伏惟君侯日门翔照，
天池抚翼，厨开铭鼎，庭列歌钟，吐亹亹之言，植堂堂
之望。河阳春树，开四照于词林；洞庭秋水，清九流于
心镜。若夫标置度量，权衡物理。萧公画策，不探弘远
之规；孟子持筹，未极精微之数。奥若登金阁，排玉堂，
利见九五，差踪二八。或奏昌言，伏丹墀而心启；乃回
天奖，凭紫枢而目送。南宫秘署，出入生光；西京神辅，
指麾成俗：固已羽仪振鹭，黼藻群龙者焉。下走家本
燕南，君侯昔临赵北。负书怀刺，方致《维桑》之礼；贲帛
翘车，幸枉错薪之荐。恺悌之慈允洽，敷腴之好不忘。
洎解褐中林，易农下邑。希光东壁，犹是贫女旧邻；汲
水西江，非复达人前惠。鄙贱之质未改，提奖之恩已
别。昔时姜桂，早因得地而生；今兹桃李，翻以无言受
弃。岂非时亨其会，命基其通者乎？今馀秩无几，解巾
有日，便当敛襟初服，收拙后尘。何去何从，罢龟策之
臧否；自开自落，任天地之荣枯。宜其卷舌吞声，灭影
削迹，不干执事之纪，无烦左右之听。徒恨勤诚累岁，
而丹慊不通，服道弥年，而白头成谚。所以徘徊岐路，
杼轴蓬心，搦翰操觚，而不能自已者也。夫引往纳来，
江海所以“深广；损上益下，乾坤所以光大。”是故虚己
之求，有屈位而伸道；汎接之爱，或开怀而爱物。若乃
崇峻宫垣，扃钥阃奥，使属睇之目，隔愈深而照穷；仰
止之心，限弥高而望绝。御宾以之失位，篲客以之亡
门。将恐慕义之夫，思为黄鹤之举；企景之客，不作真
龙之游。愿君侯垂古人之风，申国士之分，假其“白璧
之契，接以黄金之言，不忽当年，要之卒岁，则重如熊
掌，府中饶取义之宾；轻若鸿毛，节下有徇身之士矣。
敢荐狂妄，惟君侯择焉。”峤再拜。